Polițiștii din cadrul Poliției municipiului Mangalia-Biroul Siguranță Rutieră Mangalia au fost sesizați marți seara prin apel la 112 că un autoturism circulă imprudent prin oraș.
Polițiștii au identificat autoturismul în trafic, stabilind că este condus de un bărbat în vârstă de 57 de ani.
Șoferul, care este cadru al IPJ Constanța, a refuzat testarea pentru alcool și droguri. Ulterior, acesta a fost dus la spital pentru recoltarea de probe biologice, unde a refuzat prelevarea acestora.
În acest caz, a fost întocmit dosar de cercetare penală sub aspectul săvârșirii infracțiunii de refuzul sau sustragerea de la prelevarea mostrelor biologice.
Polițistul din cadrul IPJ Constanța nu se afla în timpul serviciului. La nivelul instituției se fac verificări prin Biroul Control Intern.
(sursa: Mediafax)